በመገናኛና መረጃ ቴክኖሎጂ ሚኒስቴር መስሪያ ቤት ስር ያሉ ተቋማት በሀገሪቱ እየተካሄደ ላለው ልማት የጎላ ድርሻ ማበርከት እንደሚጠበቅባቸው ተገለፀ
 – ሀገሪቱ እያካሂደች ያለውን ልማት ወደ ላቀ ደረጃ ለማድረስ በመገናኛና መረጃ ቴክኖሎጂ ሚኒስቴር መስሪያ ቤት ስር ያሉ ተቋማት የጎላ ድርሻ ማበርከት እንደሚጠበቅባቸው ዶክተር ደብረፅዮን ገብረሚካኤል አስታወቁ።በምክትል ጠቅላይ ሚኒስትርነት ማዕረግ የፋይናንስና ኢኮኖሚ ዘርፍ አስተባባሪና የኢንፎርሜሽን ኮሙዩኒኬሽን ሚኒስትር ዶክተር ደብረፅዮን ገብረሚካኤል ሰሞኑን በአዳማ በሚኒስቴር መስሪያ ቤቱ ስር ለሚገኙ ተጠሪ ተቋማት ሰራተኞች፣ ከህዝብ ተወካዮች ምክር ቤትና ከመገናኛ ብዙሃን ተቋማት ለተውጣጡ ባለሙያዎች የተዘጋጀ ስልጠና መዝጊያ ስነ-ስርዓት ላይ እንደተናገሩት፤ በመገናኛና መረጃ ቴክኖሎጂ የበለፀገች ሀገርን ለመገንባት ተቋማቱ ከፍተኛ ኃላፊነት አለባቸው።ተቋማቱ በሀገሪቱ መልካም አስተዳደርን ለማስፈን፣ ፈጣን አገልግሎት ለመስጠት፣ ግልፅነትን ለመፍጠርና ሃገሪቷ ለምታካሂደው አጠቃላይ ልማት ከፍተኛ አስተዋፅኦ የሚያበረክቱ በመሆናቸው መንግስት የተለየ ትኩረት ከሚሰጣቸው ዘርፎች መካከል ናቸው ብለዋል።የመገናኛና መረጃ ቴክኖሎጂ ሚኒስትር ዴኤታ አቶ ጌታቸው ነጋሽ በበኩላቸው፤ በአዳማ ሲሰጥ የቆየው ስልጠና የተቋማቱ አጠቃላይ የስራ እቅድ አፈፃፀም፣ አሁን የደረሰበት ደረጃን ለማሳየትና ወደፊት የሚሰሩ ስራዎች ላይ ግልፅነት ለመፍጠር ያለመ ነው ብለዋል።እንዲሁም የኢፌዴሪ የህዝብ ተወካዮች ምክር ቤት ኮሚቴ በተለያዩ ጊዜያት ለሚያደርጉት ክትትልና ድጋፍም ትልቅ ግብዓት ሊሆን እንደሚችል ሚኒስትር ዴኤታው አቶ ጌታቸው ነጋሽ ተናግረዋል።በስልጠናው ወቅት የተገኙት የህዝብ ተወካዮች ምክር ቤት አባላት በበኩላቸው፤  መገናኛና መረጃ ቴክኖሎጂ ሚኒስቴር መስሪያ ቤት ክትትል የሚያደርግባቸው ተቋማት ለሀገሪቱ እድገት እያበረከቱት ያለው አስተዋፅኦ ምን እንደሆነ በስልጠናው ወቅት ማየት እንዳስቻላቸው ገልፀው፤  የምክር ቤት አባላት በምን መልኩ ድጋፍ መስጠት እንዳለባቸው ትልቅ ግብዓት የሚሰጥ ነው በማለት መናገራቸውን ዋልታ ኢንፎርሜሽን ማዕከል ዘግቧል።